VSRS sklep I R 58/2016
Datum: 2016-05-26T02:00:00.000+02:00
ecli: ECLI:SI:VSRS:2016:I.R.58.2016
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: predlog za določitev krajevne pristojnosti po višjem sodišču - delegacija pristojnosti iz tehtnih razlogov - pravni interes - zavrženje predloga za določitev krajevne pristojnosti po višjem sodišču

## Jedro

Bistvo predloga za delegacijo po 67. členu Zakona o pravdnem postopku je v določitvi drugega stvarno pristojnega sodišča. Ker tožnik predlaga prenos pristojnosti na isto sodišče, pred katerim je postopek (zaenkrat) v teku, za tak predlog (zaenkrat) nima pravnega interesa.

## Izrek

Predlog se zavrže.

## Obrazložitev

1. Sedanji predlagatelj je na Okrožno sodišče v Ljubljani vložil tožbo zaradi znižanja preživnine in spremembe stikov. Okrožno sodišče v Ljubljani je predlog tožeče stranke glede spremembe stikov izločilo iz skupnega obravnavanja in osnovalo nov spis. Okrožno sodišče v Ljubljani je v na novo odprti nepravdni zadevi Vrhovnemu sodišču predložilo predlagateljev predlog za določitev drugega stvarno pristojnega sodišča. Trdi, da je mati toženke zaposlena kot administratorka na Okrožnem sodišču v Novem mestu.

2. Predlog ni dovoljen.

3. Tožnik je tožbo, katere del se sedaj obravnava v nepravdnem postopku kot predlog za spremembo stikov, vložil pred Okrožnim sodiščem v Ljubljani. Bistvo predloga za delegacijo po 67. členu Zakona o pravdnem postopku je v določitvi drugega stvarno pristojnega sodišča. Ker tožnik predlaga prenos pristojnosti na isto sodišče, pred katerim je postopek (zaenkrat) v teku, za tak predlog (zaenkrat) nima pravnega interesa. Vrhovno sodišče namreč pristojnosti ne more prenesti na isto sodišče, pred katerim je postopek v teku. Njegov predlog je zato Vrhovno sodišče zavrglo.